CELEX: C2005/031/47
Language: fi
Date: 2005-02-05 00:00:00
Title: Asia T-429/04: Trubowest Handel GmbH:n ja Viktor Makarovin 25.10.2004 Euroopan unionin neuvostoa ja Euroopan yhteisöjen komissiota vastaan nostama kanne

5.2.2005   
            
            
               FI
            
            
               Euroopan unionin virallinen lehti
            
            
               C 31/24
            
         Trubowest Handel GmbH:n ja Viktor Makarovin 25.10.2004 Euroopan unionin neuvostoa ja Euroopan yhteisöjen komissiota vastaan nostama kanne
   (Asia T-429/04)
   (2005/C 31/47)
   Oikeudenkäyntikieli: englanti
   Trubowest Handel GmbH, Köln (Saksa), ja Viktor Makarov, Köln (Saksa), ovat nostaneet 25.10.2004 Euroopan yhteisöjen ensimmäisen oikeusasteen tuomioistuimessa kanteen Euroopan unionin neuvostoa ja Euroopan yhteisöjen komissiota vastaan. Kantajien edustajina ovat asianajajat K. Adamantopoulos ja E. Petritsi, ja prosessiosoite on Luxemburgissa.
   Kantaja vaatii, että ensimmäisen oikeusasteen tuomioistuin:
   
               —
            
            
               velvoittaa Euroopan yhteisön korvaamaan EY:n perustamissopimuksen 288 artiklan toisen kohdan perusteella polkumyyntiasetuksessa säädettyjen lopullisten polkumyyntitoimenpiteiden toteuttamisen seurauksena aiheutuneena vahinkona seuraavat summat:
            
         
               —
            
            
               118 058,46 EUR 8 prosentin vuotuisen korkokannan mukaisine viivästyskorkoineen vahingonkorvauksena Trubowestille;
            
         
               —
            
            
               397 916,91 EUR (277 939,37 EUR + 63 488,54 EUR + 56 529,00 EUR) 8 prosentin vuotuisen korkokannan mukaisine viivästyskorkoineen vahingonkorvauksena Makaroville;
            
         
               —
            
            
               128 000,00 EUR 8 prosentin vuotuisen korkokannan mukaisine viivästyskorkoineen Trubowestille voiton menetyksestä ajanjaksona 2000–2004; toissijaisesti summan, joka on maksettava Trubowestille vahingonkorvauksena sellaisesta voiton menetyksestä ajanjaksona 2000–2004, joka arvioidaan oikeudenkäynnin aikana yhteisöjen tuomioistuimen välipäätöksen jälkeen asianosaisten välisellä sopimuksella ja
            
         
               —
            
            
               150 000,00 EUR 8 prosentin vuotuisen korkokannan mukaisine viivästyskorkoineen Makaroville korvauksena hänelle aiheutuneesta henkisestä kärsimyksestä;
            
         
               —
            
            
               velvoittaa neuvoston ja komission korvaamaan kaikki tässä oikeudenkäynnissä kantajille aiheutuneet oikeudenkäyntikulut.
            
         Oikeudelliset perusteet ja pääasialliset perustelut
   Ensimmäinen kantaja on saumattomien putkien tuontia Euroopan yhteisöön harjoittava maahantuoja, ja toinen kantaja on sen toimitusjohtaja. Kanteellaan he vaativat korvausta vahingosta, jonka ne väitetysti ovat kärsineet lopullisen polkumyyntitullin käyttöönottamisesta tiettyjen Unkarista, Puolasta, Venäjältä, Tsekin tasavallasta, Romaniasta ja Slovakian tasavallasta peräisin olevien raudasta tai seostamattomasta teräksestä valmistettujen saumattomien putkien tuonnissa annetun asetuksen N:o 2320/97 (1) antamisen johdosta.
   Kantajat esittävät, että EY 81 artiklan mukaisessa menettelyssä määrättiin sakko useille yhteisön saumattomien putkien tuottajille (2). Kantajien mukaan on erittäin todennäköistä, ellei varmaa, että saumattomien putkien valmistajien kilpailua rajoittava menettely vaikutti polkumyyntimenettelyn vahinkoa ja syy-yhteyttä koskeviin tarkasteluihin, kun otetaan huomioon se, että kilpailu- ja polkumyyntimenettelyissä tarkastellut tuotteet, yritykset ja tutkimusajanjakso olivat samat. Kantajat väittävät kuitenkin, että komissio ei lainkaan ottanut huomioon tätä kilpailua rajoittavaa menettelyä määrittäessään väitetysti polkumyynnillä tapahtuvan tuonnin aiheuttamaa vahinkoa, kuten asetuksessa N:o 384/1996 (3) edellytetään.
   Edellä esitetyllä perusteella kantajat vetoavat asetuksen N:o 384/1996 rikkomiseen ja hyvän hallintotavan, huolellisuuden ja valppauden velvoitteen noudattamatta jättämiseen. Lisäksi he väittävät, että neuvosto ja komissio myönsivät myöhemmin kilpailua rajoittavan menettelyn vaikuttaneen polkumyyntitutkimukseen ja katsoivat asetuksella 1322/2004 (4), ettei asetuksella 2320/1997 määrättyjen toimenpiteiden soveltaminen ollut enää asianmukaista.
   Kantajat päättelevät, että jos neuvosto ja komissio eivät olisi rikkoneet edellä mainittuja sääntöjä ja jättäneet noudattamatta edellä mainittuja velvoitteita, asetusta N:o 2320/1997 ei kenties koskaan olisi annettu ja kantajille ei kenties olisi koskaan aiheutunut vahinkoa, joka heille aiheutui sen takia. Siksi kantajat vaativat tästä vahingosta korvausta, joka ensimmäisen kantajan osalta muodostuu sen asetuksen N:o 2320/1997 perusteella tosiasiallisesti maksamien tullien palauttamisesta, sekä korvausta voiton menetyksestä. Toinen kantaja vaatii korvausta määristä, jotka hän maksoi asetuksen N:o 2320/1997 perusteella, hänen johtajan palkkansa maksamatta jäämisestä johtuvasta ansionmenetyksestä, väitetysti aiheutuneista oikeudenkäyntikuluista sekä henkisestä kärsimyksestä.
   
      (1)  17.11.1997 annettu neuvoston asetus (EY) N:o 2320/97, EYVL L 322, 25.11.1997, s. 1.
   
      (2)  EY:n perustamissopimuksen 81 artiklan soveltamisesta (Asia IV/E-1/35.860-B saumattomat teräsputket) (tiedoksiannettu numerolla K(1999) 4154) 8 päivänä joulukuuta 1999 tehty komission päätös 2003/382/EY, EUVL L 140, 6.6.2003, s. 1.
   
      (3)  Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annettu neuvoston asetus (EY) N:o 384/96, EYVL L 56, 6.3.1996, s. 1.
   
      (4)  Lopullisen polkumyyntitullin käyttöön ottamisesta tiettyjen muun muassa Venäjältä ja Romaniasta peräisin olevien raudasta tai seostamattomasta teräksestä valmistettujen saumattomien putkien tuonnissa annetun asetuksen (EY) N:o 2320/97 muuttamisesta 16 päivänä heinäkuuta 2004 annettu neuvoston asetus (EY) N:o 1322/2004, EUVL L 246, 20.7.2004, s. 10.